ทุนสำรองสูงดันค่าบาทต้นปีแข็งค่าต่อ
เศรษฐกิจไทยพื้นฐานแกร่ง ทุนสำรองสูง ธปท.เผยต้นปีถึงปัจจุบันเพิ่มขึ้น 2 แสนล้าน หนุนเงินบาทมีทิศทางแข็งค่าต่อ
12 ก.พ. 2560

เศรษฐกิจไทยพื้นฐานแกร่ง ทุนสำรองสูง ธปท.เผยต้นปีถึงปัจจุบันเพิ่มขึ้น 2 แสนล้าน หนุนเงินบาทมีทิศทางแข็งค่าต่อ
ธนาคารแห่งประเทศไทย (ธปท.) รายงานฐานะทุนสำรองระหว่างประเทศสุทธิ ตั้งแต่ต้นปี 2560 ถึงปัจจุบัน (วันที่ 3 ก.พ.) เพิ่มขึ้น 5,700 ล้านเหรียญสหรัฐ หรือประมาณ 2 แสนล้านบาท (อัตราแลกเปลี่ยน 35.05 บาท/เหรียญสหรัฐ) คิดเป็นการเพิ่มขึ้น 3% จาก 1.977 แสนล้านเหรียญสหรัฐ เป็น 2.034 แสนล้านเหรียญสหรัฐ
นอกจากนี้ เมื่อย้อนกลับไปดูระดับทุนสำรองระหว่างประเทศสุทธิในสิ้นปี 2559 เทียบกับสิ้นปี 2558 จะพบว่าเพิ่มขึ้นต่อเนื่องเช่นกัน โดยเพิ่มขึ้นรวม 2.95 หมื่นล้านเหรียญสหรัฐ หรือ 1 .03 ล้านล้านบาท เพิ่มขึ้น 17.5% จาก 1.682 แสนล้านเหรียญสหรัฐ เป็น 1.977 แสนล้านเหรียญสหรัฐ
ทั้งนี้ การเพิ่มขึ้นของทุนสำรองส่วนหนึ่งสะท้อนการเข้าดูแลค่าเงินของ ธปท.ไม่ให้ค่าเงินมีความผันผวนมาก เห็นได้จากเงินบาทเคลื่อนไหวแข็งค่าในกรอบที่จำกัด โดยต้นปีถึงปัจจุบันแข็งค่า 2.15% และมีค่าความผันผวนอยู่ที่ 3.7% อยู่กลางๆ เมื่อเทียบกับเพื่อนบ้าน
สำหรับสาเหตุสำคัญที่เงินบาทไทยยังอยู่ในทิศทางแข็งค่าและผันผวนจากปัจจัยที่มาจากภายนอกประเทศน้อย เนื่องจากไทยมีกันชนที่ดีจากดุลบัญชีเดินสะพัดเกินดุลสูง 4.64 หมื่นล้านเหรียญสหรัฐ จากทุนสำรองที่อยู่ในระดับสูงต่อเนื่อง และจากสัดส่วนการถือลงทุนของนักลงทุนต่างชาติต่ำ ทำให้เงินทุนไหลเข้าออกมีผลกระทบน้อย
ศูนย์วิจัยกสิกรไทย ระบุว่า ณ วันที่ 10 ก.พ.ที่ผ่านมา เงินบาทปิดตลาดที่ระดับ 35.05-35.06 บาท/เหรียญสหรัฐ และคาดว่าสัปดาห์หน้า (14-17 ก.พ.) ค่าเงินบาทจะเคลื่อนไหวที่ระดับ 35-35.20 บาท/เหรียญสหรัฐ
ด้าน น.ส.อุสรา วิไลพิชญ์ นักเศรษฐศาสตร์อาวุโส ธนาคารสแตนดาร์ดชาร์เตอร์ด (ไทย) กล่าวว่า ดุลบัญชีเดินสะพัดที่สูง สะท้อนฐานะที่แข็งแกร่งของเศรษฐกิจไทย และดุลบริการก็สูงมากจากภาคการท่องเที่ยว รวมทั้งคาดว่าการส่งออกปีนี้จะโต 1.5-3%
"เสถียรภาพเศรษฐกิจไทยที่ค่อนข้างแข็งแกร่ง และมีภาระการคลังต่ำ สามารถใช้นโยบายการคลังกระตุ้นเศรษฐกิจได้อีก จึงมองว่าเงินบาทน่าจะมีทิศทางแข็งค่าอยู่ ซึ่งภายในสิ้นปีนี้เงินบาทน่าจะอยู่ที่ระดับ 36 บาท/เหรียญสหรัฐ ส่วนปีหน้ามีแนวโน้มจะแข็งค่าไปที่ 34 บาท/เหรียญสหรัฐ และคาดว่า กนง.อาจขึ้นดอกเบี้ยนโยบายในเดือน ธ.ค.นี้ และปรับขึ้นอีก 2 ครั้ง ในครึ่งแรกของปี 2561" น.ส.อุสรา กล่าว